Cosatu: 'Regering twyfel oor e-tol' | Maroela Media
"Ek dink die premier het 'n plig om diplomaties te wees maar dit het aangedui dat die regering daaroor twyfel," het Patrick Craven, woordvoerder van Cosatu, gesê.
Makhura het tydens sy provinsiale rede in Thokoza, suid van Johannesburg, die aankondiging gemaak. Hy het gesê die regering sal nuwe voorstelle verwelkom ten einde 'n volhoubare oplossing te vind.
Craven sê Cosatu, wat die stelsel teenstaan, sal graag deel van die hersieningspaneel wees. "Ons sal bly wees om deel te neem op voorwaarde dat dit 'n werklik paneel is in teenstelling met Sanral (Suid-Afrikaanse Nasionale Padagentskap) se paneel wat net 'n skynpaneel was," het Craven gesê.
Hy sê die e-tolstelsel is 'n "ondoeltreffende manier om geld in te samel en die stelsel is gedoem tot mislukking." Craven sê Cosatu sal intussen voortgaan om motoriste aan te moedig om nie e-tolskyfies te koop nie.